**JELGAVAS VALSTSPILSĒTAS PAŠVALDĪBAS 2024. GADA 25. APRĪĻA**

**SAISTOŠO NOTEIKUMU NR.24-6**

**“JELGAVAS VALSTSPILSĒTAS PAŠVALDĪBAS KAPSĒTU DARBĪBAS UN UZTURĒŠANAS NOTEIKUMI”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| **1. Mērķis un nepieciešamības pamatojums** | Ar kapsētu darbību, uzturēšanu un lietošanu saistītie jautājumi nav regulēti ārējos tiesību aktos. Līdz ar to, lai būtu tiesiskais regulējums kapsētu darbībai un uzturēšanai, ir nepieciešami saistošie noteikumi.  Pašvaldību likuma Pārejas noteikumu 6. punkts noteic pašvaldībām pienākumu izvērtēt uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  Pašvaldību likuma 4.panta pirmās daļas 2.punktā noteikts, ka pašvaldības autonomā funkcija ir gādāt par pašvaldības administratīvās teritorijas labiekārtošanu un sanitāro tīrību (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu. Minētā likuma 45.panta pirmās daļas 2.punktā ir noteikts, ka dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvos pārkāpumus un par tiem piemērojamos administratīvos sodus, ja likumos nav noteikts citādi, par publiskā lietošanā nodotu pašvaldības teritoriju, piemēram, parku, skvēru, bērnu rotaļu laukumu, stadionu, peldvietu un kapsētu, izmantošanu.  Šobrīd Jelgavas valstspilsētas administratīvajā teritorijā esošo kapsētu darbība un uzturēšana noteikta Jelgavas pilsētas pašvaldības 2021. gada 27. maija saistošos noteikumus Nr.21-12 “Jelgavas pilsētas pašvaldības kapsētu darbības un uzturēšanas noteikumi”, kuri zaudēs spēku 2024. gada 1. jūlijā.  Ievērojot to, ka ir nepieciešams izdot jaunus saistošos noteikumus, jo ir zaudējis spēku likums “Par pašvaldībām” un stājies spēkā Pašvaldību likums, ir sagatavots saistošo noteikumu projekts par kapsētu izmantošanas kārtību, kapavietu piešķiršanas, ierādīšanas, kopšanas, uzturēšanas un apbedīšanas kārtību.  Saistošo noteikumu 43.6.apakšunkts saistīts ar atkritumu apsaimniekošanu, šāda norma nepieciešama, lai kapsētu teritorijās nodrošinātu pašvaldības organizētu sadzīves atkritumu apsaimniekošanu, tai skaitā atkritumu dalīto savākšanu un ievērotu atkritumu apsaimniekošanas valsts plānu un reģionālos plānus.  Saistošie noteikumi paredz administratīvo atbildību par to neievērošanu.  Izvērtējot Saistošo noteikumu 8.2. apakšpunktā minēto aizliegumu pārkāpuma bīstamību un kaitīgumu, secināms, ka minētās normas 8.2.1.apakšpunktā “*Kapsētās aizliegts ārpus kapavietas robežām stādīt kokus, krūmus, dzīvžogus”* var radīt būtisku kaitējumu un iespējamais pārkāpums var aizskart sabiedriskās intereses tādā mērā, ka nepieciešams paredzēt administratīvo atbildību. Savukārt izvērtējot Saistošo noteikumu 8.2.2. apakšpunkta minētās normas “*novietot kapavietas aprīkojumu, ierīkot kapavietas kopšanas inventāra (plastmasas pudeļu, trauku, maisu, grābekļu u.tml.) glabātuves”* pārkāpuma bīstamību un kaitīgumu, secināms, ka šāda darbība nav administratīvi sodāma, jo nav konstatēts kaitīgums un sekas, kādas varētu radīt iespējamais pārkāpums vai tas var aizskart sabiedriskās intereses tādā mērā, ka nepieciešams paredzēt administratīvo atbildību par to un vai pārkāpums var skart ievērojamu sabiedrības daļu.  Izvērtējot Saistošo noteikumu 8.3. apakšpunktā minēto aizliegumu “*patvaļīgi aizņemt kapavietas vai paplašināt esošās kapavietas, mainīt ierādītās kapavietas platību vai kapavietas reljefu”* pārkāpumu bīstamību un kaitīgumu, secināms, ka šāda darbība būtu administratīvi sodāma, jo aizlieguma pārkāpums var radīt būtisku kaitējumu kapsētu teritorijai un var būtiski skart sabiedrības intereses un administratīvā soda paredzēšana mazinātu problēmsituāciju skaitu, ierobežos kapsētu darbības pārkāpumu apmēru un izplatību, tādējādi nodrošinot sabiedrības tiesiskās intereses un noteikto pārvaldes kārtību.  Saistošo noteikumu 8.4.apakšpunktā norādīts aizliegums kapsētās “*veikt apbedījumu bez kapsētu apsaimniekotāja saskaņošanas”*. Šajā Saistošo noteikumu apakšpunktā ir paredzēta atbildība, kas līdz šim nav bieži konstatēta, taču tā sekas būtiski ietekmē kārtības uzturēšanu, administratīvā atbildība paredzēta, lai efektīvāk sasniegtu noteiktas kārtības ievērošanu kapsētu teritorijā, administratīvās atbildības noteikšana spēj ierobežot kapsētu lietošanas un uzturēšanas pārkāpumu izplatību, tādejādi nodrošinot sabiedrības tiesiskās intereses un noteikto pārvaldes kārtību. Ievērojot minēto par Saistošo noteikumu 8.4.apakšpunktā minētais aizlieguma pārkāpums būtu administratīvi sodāma darbība, jo aizlieguma pārkāpums var radīt būtisku kaitējumu kapsētu teritorijai un būtiski skart sabiedrības intereses.  Izvērtējot Saistošo noteikumu 44.punktā norādīto aizlieguma darbību pārkāpuma bīstamību un kaitīgumu, secināms, ka šādas darbības nav administratīvi sodāmas, jo nav konstatēts kaitīgums un sekas, kādas varētu radīt iespējamais pārkāpums vai tas var aizskart sabiedriskās intereses tādā mērā, ka nepieciešams paredzēt administratīvo atbildību par to un vai pārkāpums var skart ievērojamu sabiedrības daļu.  Administratīvā atbildība par saistošo noteikumu neievērošanu tiek paredzēta, jo administratīvais sods ierobežos kapsētu darbības pārkāpumu izplatību, tādējādi nodrošinot sabiedrības tiesiskās intereses un noteikto pārvaldes kārtību. Par saistošajos noteikumos paredzētajiem administratīvi sodāmiem nodarījumiem nav paredzēti administratīvie sodi citos normatīvajos aktos.  Atbilstoši pilnvarojumam, pašvaldība saistošo noteikumu 8.2.1, 8.3., 8.4. apakšpunktā ir noteikusi aizliegumus, kuru neievērošana ir uzskatāma par administratīvu pārkāpumu, savukārt par šiem pārkāpumiem piemērojamo sodu noteikusi saistošo noteikumu 51. punktā. |
| **2. Fiskālā ietekme uz pašvaldības budžetu** | Saistošo noteikumu īstenošanai netiek prognozēta finansiāla ietekme uz pašvaldības budžetu, kā arī nav nepieciešama jaunu institūciju izveide, jo saistošo noteikumu īstenošanā iesaistītajām institūcijām nav plānoti jauni pienākumi vai funkcijas. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | Saistošie noteikumi attiecas uz sabiedrībai svarīgas jomas – kapsētu darbība un uzturēšana – normatīvo regulējumu, kas saistīts ar sabiedrības kultūrvēsturiskajām vērtībām, nepieciešamību izveidot un uzturēt īpašas teritorijas, kuras tiek atvēlētas mirušo apbedīšanai.  Saistošo noteikumu ietekmes vērtējums:  sociālā ietekme – tieša ietekme, jo kapsētu apsaimniekošana un kapavietu kopšanas kultūra ir saistāma ar cilvēku dzīvesveidu un kultūru kopumā;  ietekme uz vidi – tieša ietekme, ievērojot, ka saistošie noteikumi paredz kapsētu uzturēšanas kārtību;  ietekme uz iedzīvotāju veselību – nav tiešas ietekmes;  ietekme uz uzņēmējdarbības vidi pašvaldības teritorijā – Saistošajos noteikumos paredzētā kārtība nodrošinās apbedīšanas pakalpojumu sniedzējiem vienlīdzīgas tiesības un iespējas sniegt pakalpojumus;  ietekme uz konkurenci – saistošie noteikumi neierobežo uzņēmējdarbības aktivitātes un komersantu, kas sniedz apbedīšanas pakalpojumus, konkurētspēju. |
| **4. Ietekme uz administratīvajām procedūrām un to izmaksām** | Saistošo noteikumu tiesiskais regulējums attiecināms un var skart lielāko daļu Jelgavas valstspilsētas pašvaldības iedzīvotāju, kā arī nosaka konkrētu rīcību kapsētu pakalpojumu izmantošanā. Saistošo noteikumu piemērošanā personas var interesēties pie kapsētu apsaimniekotāja, kas atbilstoši Noteikumu 2.18. apakšpunktam ir Jelgavas valstspilsētas pašvaldības iestāde “Pilsētsaimniecība”. Kapsētu apsaimniekotājs, saņemot iesniegumu no personas par kapavietas piešķiršanu mirušā apbedīšanai vai iesniegumu par kapavietas uzturēšanu, pieņem attiecīgu lēmumu Administratīvā procesa likuma noteiktajā kārtībā ne vēlāk kā vienas darba dienas laikā.Pašvaldības likuma 25.panta otrajā daļā ir noteikts, ka pašvaldības administrācijas izdotos administratīvos aktus var apstrīdēt pašvaldības ietvaros, attiecīgi saistošo noteikumu 49.punktā ir noteikts, Kapsētas apsaimniekotāja faktisko rīcību un pieņemtos lēmumus normatīvajos aktos noteiktajā kārtībā var apstrīdēt pašvaldības izpilddirektoram. Savukārt saistošo noteikumu 50.punktā noteikts, ka Pašvaldības izpilddirektora lēmumu normatīvajos aktos noteiktajā kārtībā var pārsūdzēt Administratīvajā rajona tiesā. |
| **5. Ietekme uz pašvaldības funkcijām un cilvēkresursiem** | Saistošie noteikumi ir nepieciešami Pašvaldību likuma 4. panta pirmās daļas 2. punktā noteiktās pašvaldības autonomās funkcijas nodrošināšanai. Nav ietekmes uz cilvēkresursiem. |
| **6. Informācija par izpildes nodrošināšanu** | Saistošo noteikumu izpildes nodrošināšana un kontrole tiks nodrošināta ar esošajiem resursiem un papildus darba vietu izveide nav nepieciešama.  Administratīvā pārkāpuma procesu par Noteikumu pārkāpumiem līdz administratīvā pārkāpuma lietas izskatīšanai veic Jelgavas valstspilsētas pašvaldības iestādes “Jelgavas pašvaldības policija” amatpersonas. Administratīvā pārkāpuma lietu izskata Jelgavas valstspilsētas pašvaldības Administratīvā komisija.  Saistošo  noteikumu izpildē nav paredzēts izveidot jaunu institūciju. |
| **7. Prasību un izmaksu samērīgums pret ieguvumiem, ko sniedz mērķa sasniegšana** | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Saistošo noteikumu prasības un to izpilde neradīs papildus izmaksas pašvaldībai. Pašvaldības izraudzītie līdzekļi ir leģitīmi un rīcība ir atbilstoša normatīviem aktiem. |
| **8. Izstrādes gaitā veiktās konsultācijas ar privātpersonām un institūcijām** | Saistošo noteikumu projekts un tam pievienotais paskaidrojuma raksts 09.04.2024. tika publicēts pašvaldības oficiālajā tīmekļvietnē www.jelgava.lv sabiedrības viedokļa noskaidrošanai, paredzot termiņu viedokļu sniegšanai līdz 22.04.2024.  Par saistošo noteikumu projektu pašvaldība nav saņēmusi viedokļus un priekšlikumus. |

Jelgavas valstspilsētas pašvaldības domes priekšsēdētājs A. Rāviņš